CELEX: 32020R0967
Language: mt
Date: 2020-07-03 00:00:00
Title: Regolament ta’ Implimentazzjoni tal-Kummissjoni (UE) 2020/967 tat-3 ta’ Lulju 2020 li jistabbilixx regoli dettaljati dwar il-karatteristiċi tas-sinjal u tal-implimentazzjoni ta’ apparat akustiku deterrenti kif imsemmi fil-Parti A tal-Anness XIII tar-Regolament (UE) 2019/1241 tal-Parlament Ewropew u tal-Kunsill dwar il-konservazzjoni ta’ riżorsi tas-sajd u l-protezzjoni ta’ ekosistemi tal-baħar permezz ta’ miżuri tekniċi

6.7.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 213/4
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/967
         tat-3 ta’ Lulju 2020
         li jistabbilixx regoli dettaljati dwar il-karatteristiċi tas-sinjal u tal-implimentazzjoni ta’ apparat akustiku deterrenti kif imsemmi fil-Parti A tal-Anness XIII tar-Regolament (UE) 2019/1241 tal-Parlament Ewropew u tal-Kunsill dwar il-konservazzjoni ta’ riżorsi tas-sajd u l-protezzjoni ta’ ekosistemi tal-baħar permezz ta’ miżuri tekniċi
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/1241 tal-Parlament Ewropew u tal-Kunsill tal-20 ta’ Ġunju 2019 dwar il-konservazzjoni ta’ riżorsi tas-sajd u l-protezzjoni ta’ ekosistemi tal-baħar permezz ta’ miżuri tekniċi (1), u b’mod partikolari l-Artikolu 24(1)(e) tiegħu,
         Billi:
         
                     (1)
                  
                  
                     Ġie żviluppat numru ta’ apparat akustiku biex igerrex iċ-ċetaċji mit-tagħmir tas-sajd, u rnexxielu jnaqqas il-qabda inċidentali ta’ speċi ta’ ċetaċji f’meded tas-sajd bi xbieki statiċi. L-użu ta’ apparat bħal dan huwa meħtieġ f’żoni u f’żoni tas-sajd fejn huwa magħruf jew prevedibbli li jkun hemm livelli għoljin ta’ qabdiet ta’ ċetaċji, kif stabbilit fil-Punt 1.1 tal-Part A tal-Anness XIII tar-Regolament (UE) 2019/1241.
                  
               
                     (2)
                  
                  
                     Ir-Regolament (UE) 2019/1241 jissimplifika l-qafas legali eżistenti għall-miżuri tekniċi ta’ konservazzjoni fl-Unjoni Ewropea, li kien sar kumpless ħafna matul is-snin. Bħala parti mis-simplifikazzjoni, ir-Regolament (UE) 2019/1241 ħassar ir-Regolament tal-Kunsill (KE) Nru 812/2004 (2), li jistabbilixxi miżuri li jikkonċernaw qabdiet inċidentali ta’ ċetaċji fiż-żoni tas-sajd, u kopra biss il-miżuri tekniċi ewlenin biex jitnaqqsu l-qabdiet inċidentali ta’ ċetaċji, bħar-rekwiżit li l-irkaptu tas-sajd jintuża f’żoni speċifiċi b’apparat akustiku deterrenti biex jitnaqqsu l-qabdiet inċidentali taċ-ċetaċji.
                  
               
                     (3)
                  
                  
                     L-ispeċifikazzjonijiet tekniċi dettaljati għall-effiċjenza tal-apparat akustiku deterrenti li kienu stabbiliti fl-Artikolu 3 u fl-Anness II tar-Regolament tal-Kunsill (KE) Nru 812/2004 ma ġewx koperti bir-Regolament (UE) 2019/1241. Għaldaqstant, jenħtieġ li dan ir-Regolament jistabbilixxi fid-dettall dawn l-ispeċifikazzjonijiet tekniċi jew il-kundizzjonijiet għall-użu ta’ apparat akustiku deterrenti li issa huma meħtieġa skont il-Punt 1.1 tal-Parti A tal-Anness XIII tar-Regolament (UE) 2019/1241, b’mod simili għal dawk li qabel kienu speċifikati fl-Artikolu 3 u fl-Anness II tar-Regolament (KE) Nru 812/2004.
                  
               
                     (4)
                  
                  
                     Madankollu, skont il-parir tal-Kumitat Xjentifiku, Tekniku u Ekonomiku għas-Sajd (STECF) (3), jenħtieġ li l-iżvilupp ta’ apparat akustiku deterrenti ġdid ma jiġix ristrett minn speċifikazzjonijiet tekniċi. Għalhekk, għall-finijiet ta’ dan ir-Regolament, jenħtieġ li l-Istati Membri jkunu jistgħu jawtorizzaw l-użu ta’ apparat akustiku deterrenti li jkun għadu kemm ġie żviluppat u tipi effiċjenti tiegħu li ma jkunx konformi mal-ispeċifikazzjonijiet tekniċi stipulati f’dan ir-Regolament, dment li jkun hemm evidenza li tal-anqas dan l-apparat ikun effettiv biex inaqqas il-qabdiet inċidentali taċ-ċetaċji daqs dak stabbilit fir-Regolament (UE) 2019/1241 (inklużi r-regoli ulterjuri ta’ implimentazzjoni adottati skont dan ir-Regolament). Għalhekk huwa xieraq li jiġu stabbiliti l-kundizzjonijiet li skonthom l-Istati Membri jistgħu jawtorizzaw l-użu ta’ apparat akustiku deterrenti li jissodisfa tali speċifikazzjonijiet tekniċi jew kundizzjonijiet alternattivi.
                  
               
                     (5)
                  
                  
                     Fid-dawl tan-nuqqasijiet enfasizzati fir-rapporti dwar il-kontroll u l-implimentazzjoni tad-dispożizzjonijiet dwar l-ispeċifikazzjonijiet tekniċi għall-użu ta’ apparat akustiku deterrenti li rċeviet il-Kummissjoni sa issa, jenħtieġ li dan ir-Regolament jikkjarifika li l-apparat akustiku deterrenti hemm bżonn ikun jiffunzjona tul id-durata kollha tal-operazzjoni tas-sajd, u mhux biss fil-mument meta x-xbieki jiġu ssettjati.
                  
               
                     (6)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat għas-Sajd u l-Akkwakultura,
                  
               ADOTTAT DAN IR-REGOLAMENT:
         
            Artikolu 1
            Dan ir-Regolament jistabbilixxi regoli dettaljati dwar il-karatteristiċi tas-sinjal u tal-implimentazzjoni ta’ apparat akustiku deterrenti kif imsemmi fil-Parti A tal-Anness XIII tar-Regolament (UE) 2019/1241.
         
         
            Artikolu 2
            
               1.   Il-kaptani tal-bastimenti tas-sajd tal-Unjoni għandhom jiżguraw li l-apparat akustiku deterrenti msemmi fil-punt 1.1 tal-Anness XIII tar-Regolament (UE) 2019/1241 ikun operattiv kompletament tul id-durata kollha tal-operazzjoni tas-sajd.
            
            
               2.   L-apparat akustiku deterrenti ta’ dan it-tip għandu jikkonforma ma’ wieħed mis-settijiet ta’ speċifikazzjonijiet tekniċi u ta’ kundizzjonijiet għall-użu definiti fl-Anness ta’ dan ir-Regolament.
            
            
               3.   B’deroga mill-paragrafu 2, l-Istati Membri jkunu jistgħu jawtorizzaw l-użu ta’ apparat akustiku deterrenti li ma jkunx konformi mal-ispeċifikazzjonijiet tekniċi jew mal-kundizzjonijiet għall-użu definiti fl-Anness, dment li tal-anqas dan l-apparat ikun effettiv biex inaqqas il-qabdiet inċidentali taċ-ċetaċji daqs l-apparat akustiku deterrenti bl-ispeċifikazzjonijiet jew il-kundizzjonijiet definiti fl-Anness, u li dan ikun dokumentat kif xieraq.
            
            
               4.   L-Istati Membri għandhom jgħarrfu lill-Kummissjoni bl-awtorizzazzjonijiet skont il-paragrafu 3 fi żmien xahrejn mid-data tal-ħruġ.
            
            
               5.   In-notifika msemmija fil-paragrafu 4 għandha tkun akkumpanjata minn informazzjoni teknika u xjentifika dettaljata dwar l-apparat akustiku deterrenti awtorizzat skont il-Paragrafu 3 u l-effetti tiegħu fuq il-qabdiet inċidentali taċ-ċetaċji.
            
         
         
            Artikolu 3
            Dan ir-Regolament għandu jidħol fis-seħħ fit-tletin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta’ Lulju 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 198, 25.7.2019, p. 105.
         
            (2)  Ir-Regolament tal-Kunsill (KE) Nru 812/2004 tas-26 ta’ April 2004 li jippreskrivi miżuri li jikkonċernaw qabdiet inċidentali ta’ ċetaċji fil-meded (żoni) tas-sajd u jemenda r-Regolament (KE) Nru 88/98 (ĠU L 150, 30.4.2004, p. 12).
         
            (3)  STECF (19-07) ta’ Lulju 2019: https://stecf.jrc.ec.europa.eu/documents/43805/2489016/STECF+19-07+-+Incid+catches+cetaceans.pdf/3485bafd-4350-40af-8d72-0226a68cb86e
      
      
         
            ANNESS
            SPEĊIFIKAZZJONIJIET TEKNIĊI U TAL-KUNDIZZJONIJIET GĦALL-UŻU TA’ APPARAT AKUSTIKU DETERRENTI
            Kull apparat akustiku deterrenti użat fl-applikazzjoni tal-Artikolu 2(2) għandu jissodisfa wieħed mis-settijiet ta’ karatteristiċi tas-sinjal u ta’ implimentazzjoni li ġejjin:
            
                         
                     
                     
                        Sett 1
                     
                     
                        Sett 2
                     
                  
                         
                     
                     
                        
                           Karatteristiċi tas-sinjal
                        
                     
                  
                        Sintesi tas-sinjal
                     
                     
                        Diġitali
                     
                     
                        Analogu
                     
                  
                        Banda tonali/wiesgħa
                     
                     
                        Banda wiesgħa/tonali
                     
                     
                        Tonali
                     
                  
                        Livelli tas-sors (mass-min)
                        Re 1 μPa@1 m
                     
                     
                        145 dB
                     
                     
                        130-150dB
                     
                  
                        Frekwenza fundamentali
                     
                     
                        
                                    (a)
                                 
                                 
                                    20-160 KHz
                                    Knis f’banda wiesgħa
                                 
                              
                                    (b)
                                 
                                 
                                    10KHz tonali
                                 
                              
                     
                        10 KHz
                     
                  
                        Armoniki ta’ frekwenza għolja
                     
                     
                        Iva
                     
                     
                        Iva
                     
                  
                        Durata tal-impuls (nominali)
                     
                     
                        300 ms
                     
                     
                        300 ms
                     
                  
                        Intervall bejn l-impulsi
                     
                     
                        
                                    (a)
                                 
                                 
                                    4-30 sekonda b’mod aleatorju
                                 
                              
                                    (b)
                                 
                                 
                                    4 sekondi
                                 
                              
                     
                        4 sekondi
                     
                  
                         
                     
                     
                        
                           Karatteristiċi tal-implimentazzjoni
                        
                     
                  
                        L-ispazjar massimu bejn żewġ apparati akustiċi deterrenti tul ix-xbieki
                     
                     
                        200 m b’apparat akustiku mqiegħed f’kull tarf tax-xibka (jew għadd ta’ xbieki mwaħħlin flimkien)
                     
                     
                        100 m b’apparat akustiku mqiegħed f’kull tarf tax-xibka (jew għadd ta’ xbieki mwaħħlin flimkien)